በዱባይ ማራቶን ዘንድሮም ኢትዮጵያውያን ይጠበቃሉ
በአዲሱ የፈረንጆች ዓመት የመጀመሪያው ወር ከሚካሄዱ የጎዳና ላይ ሩጫዎች መካከል አንዱ የሆነውና ‹‹ሜጀር›› ከሚባሉት ውድድሮች የሚመደበው የዱባይ ማራቶን ሊካሄድ ቀናት ብቻ ቀርተውታል፡፡ እንደተለመደው በሞቀና በደመቀ ሁኔታ ውድድሩ ሊካሄድም በዓለም ዝነኛ የሆኑ አትሌቶች ተሳታፊነታቸውን አረጋግጠዋል፡፡ በዶሃው የዓለም ቻምፒዮና በሁለቱም ጾታ የማራቶን ውድድር ቀዳሚ በመሆን ያጠናቀቁትና ዓለም አቀፉ የጎዳና ላይ ውድድሮች ማህበር የዓመቱ ምርጥ አትሌቶች በማለት የመረጣቸው አትሌቶችም በዱባይ ተሳታፊ ይሆናሉ:: ይህም የስፖርት ቤተሰቡን ልብ ወደ ውድድሩ አስቀድሞ እንዲሳብ ያደረገና ፉክክሩንም በጉጉት የሚጠበቅ አድርጎታል፡፡ በዱባይ ልዑል ሼክ ሃምዳን ቢን ሞሃመድ ቢን ረሺድ አል መክቱም ድጋፍ የሚደረግለትና በዱባይ ስፖርት ምክር ቤት የሚመራ ውድድር ነው:: በማራቶን፣ 10ኪሎ ሜትር እና 4 ኪሎ ሜትር የሚካሄደው ውድድሩ፤ ከፍተኛ የገንዘብ ሽልማት ከሚያስገኙ የጎዳና ላይ ሩጫዎች መካከል ይጠቀሳል፡፡ ከቀናት በኋላ በሚካሄደው ውድድር ላይ ደግሞ 30ሺ የሚሆኑ አትሌቶች ተሳታፊዎች እንደሚሆኑ ይጠበቃል፡፡ እ.አ.አ ከ2000 በመካከለኛዋ ምሥራቅ ከበርቴ ሀገር መካሄድ የጀመረው የዱባይ ማራቶን በአጭር ጊዜ ትልቅ ቦታ መድረስ የቻለ ውድድር ነው፡፡ በዓለም አትሌቲክስ የወርቅ ደረጃ የተሰጠው ውድድሩ በቦታው የአየር ሁኔታና የቦታ አቀማመጡ ምክንያት ፈጣን ሰዓት ለማስመዝገብ የሚረዳ መሆኑ የበርካታ አትሌቶች ምርጫ እንዲሆን አድርጎታል፡፡ በተለይ ኢትዮጵያውያን አትሌቶች ደግሞ ከሚመርጧቸውና ውጤታማ ከሆኑባቸው መድረኮች መካከል ተጠቃሽ ነው፡፡ እ.አ.አ በ2005 በሁለቱም ጾታ ኢትዮጵያውያን አትሌቶች አሸናፊ ከሆኑ አንስቶም ድሉ ከጥቂት ጊዜያት በቀር ከእጃቸው ሊወጣ አልቻለም፡፡ ባለፈው ዓመት በተካሄደው 20ኛው የዱባይ ማራቶን በወንዶች በኩል አንድ ኬንያዊ አትሌት ብቻ ጣልቃ በማስገባት ከአንድ እስከ ዘጠኝ ያለውን ደረጃ በመያዝ ነበር ያጠናቀቁት፡፡ በሴቶች በኩል ደግሞ የአንደኝነት ስፍራው በኬንያዊቷ አትሌት ቢያዝም ከሁለተኛ እስከ ሦስተኛ ባለው ኢትዮጵያውያን ተከታትለው በመግባት በቦታው ያላቸውን የበላይነት አሳይተዋል፡፡ የቦታው ክብረወሰን የተመዘገበውም በዚሁ ዓመት ሲሆን፤ ጌትነት ዋለ 2:03:34 ሲያስመዘግብ ኬንያዊቷ ሩት ቼፕጌቲች ደግሞ 2:17:08 በሆነ ሰዓት ነበር የገባችው፡፡ በዚህ ውድድር ደግሞ በተለይ በርቀቱ ታዋቂ የሆኑ አፍሪካውያን አትሌቶች በዚህ ሜጀር ውድድር ላይ መገናኘትም ውድድሩን ፈታኝ ያደርገዋል የሚል ቅድመ ግምት ባገኘው በዚህ ውድድር ላይ ኢትዮጵያውያን አትሌቶች ይሳተፋሉ፡፡ በውድድሩ ላይ በወንዶች ምድብ ተሳታፊ ከሚሆኑት አትሌቶች መካከል ፈጣን ሰዓት ያለው ሰለሞን ዴክሲሳ፤ 2:04:40 የሆነ ሰዓት አለው፡፡ የ25 ዓመቱ አትሌት ከአምስት ዓመታት በፊት በጎዳና ላይ ውድድር የታየው በሳንዲያጎ ማራቶን ሲሆን፤ በአሸናፊነት ያጠናቀቀበት ሰዓት ደግሞ 60:12 ነው፡፡ ሁለት ዓመት ባልሞላ፤ ጊዜ ውስጥ ወደ ማራቶን በመግባት የሮተርዳም ማራቶንን በሁለተኝነት ሮጦ ለመጨረስ 60:12 ፈጅቶበታል፡፡ እ.አ.አ በ2018ቱ የሙምባይ ማራቶን እንዲሁም በቅርቡ በተካሄደው የሃምቡርግ ማራቶን ላይም ድልን መቀዳጀት የቻለ ብርቱ ወጣት አትሌት ነው፡፡ የተጠናቀቀው የፈረንጆቹ ዓመትም ለሰለሞን መልካም የሚባል ሲሆን፤ በአምስተርዳም ማራቶን 2:04:40 የሆነ የግሉን ፈጣን ሰዓት አስመዝግቧል፤ በዱባይ ማራቶን ተሳትፎውም በአንድ ደቂቃ በመዘግየቱ የሀገሩን ልጅ በመከተል ሁለተኛ ነበር የሆነው፡፡ሌላኛው የርቀቱ የፈጣን ሰዓት ባለቤትና የሰለሞን ተፎካካሪ ኢትዮጵያዊው ሰይፉ ቱራ 2:04:44 የሆነ ሰዓት አለው፡፡ የ22 ዓመቱ ሰይፉ በዱባይ ማራቶን ለመጀመሪያ ጊዜ የተሳተፈው እአአ 2018 ሲሆን፤ ውድድሩን በሰባተኝነት ሲያጠናቅቅ ያስመዘገበው ሰዓት 2:04:44 ነበር፡፡ ከዚያ በኋላ በተካፈለባቸው የሚላን እና የሻንጋይ ማራቶኖች እንዲሁም የቦነስ አይረስ ግማሽ ማራቶን ውድድሮች ተካፍሎ ውጤት በማስመዝገብ የውድድር ልምድ ማግኘት የቻለ ወጣት አትሌት ነው፡፡ በሴቶች ምድብ ደግሞ ፈጣኗ ወርቅነሽ ደገፋ የምትመራ ሲሆን፤ የረጅም ጊዜ የቦታውን ተሳታፊነት ልምዷን ተጠቅማ በአሸናፊነት ታጠናቅቃለች በሚል ትጠበቃለች፡፡ የ29 ዓመቷ ወርቅነሽ በዱባይ ለመጀመሪያ ጊዜ የሮጠችው እ.አ.አ በ2017 ሲሆን፤ በቀጣዩ ዓመት አራተኛ ደረጃን በመያዝ 2:20 የሆነ የግሏን ፈጣን ሰዓት አስመዝግባለች፡፡ በተጠናቀቀው ዓመት በኬንያዊቷ አትሌት ተቀድማ ሁለተኛ ብትሆንም ያስመዘገበችው ሰዓት ግን ኢትዮጵያውያን አትሌቶች ከገቡባቸው በ15 ሰከንዶች የፈጠነ 2:17:41 ነበር፡፡ በሴቶች ማራቶን ውድድር ታሪክ ከተመዘገቡ ፈጣን ሰዓቶች አምስተኛ ደረጃ ላይ የሚቀመጥ ነው፡፡ የዱባይ ማራቶን ዳይሬክተር የሆኑት ፒተር ኮኔርተን ውድድሩን አስመልክቶ ‹‹ከተማዋ በዓለም ፈጣን የሆነውን ውድድር ለማስተናገድ በዝግጅት ላይ ትገኛለች፡፡ አትሌቶችም በዓመቱ የመጀመሪያ በሆነው ሜጀር ውድድር ላይ ለመሳተፍ እየተዘጋጁ ነው፡፡ የአየር ሁኔታውና የመሮጫ ጎዳናውም ቢሆን አትሌቶች ፈጣን ሰዓት እንዲያስመዘግቡ የሚያስችላቸው ነው›› ብለዋል፡፡ አዲስ ዘመን
ጥር 11 /2012 ብርሃን ፈይሳ